Nyelai Tang Amat
AJAU… Sekeda ari reta tengkira Iban ti berega lalu selalu nyadi tanda penti pemali ti nyelai ari enggi bansabukai. NTA Tusun Ke-34  Nitihka pansik teori Infraed (IR) Light for Ghost Hunting, Sains tauka Antu amat-amat bisi datai; laban sida nya roh @ tauka disebut Eletromagnetic Energy – Negative Energy, semina ulih diau ba utai ti chelap, enda angat tauka mambam. Engergi Negatif @ Antu, roh jai enda ulih diau ba endur ti angat. Kelimpaha ari nya, sida tu mega rindu diau ba endur ti petang sereta sunyi. Nya mega kebuah, Antu endang selalu ngayanka diri maya malam hari laban maya nya dunya chelap. Antu @ energi negatif enda ulih dibunuh “dimusnah @ be destroyed”, tang ulih bebali “transformed”. Sida Saintis sigi amat enda pechaya bisi Antu; laban sida nyebut nya “energi negatif / black energy” – ukai ghost / antu, pia mega sida bansa bukai nyebut “gene / jin”, ukai Antu tauka “hantu”. Berindik ari teori Antu @ energi negatif tu enda ulih dibunuh “dimusnah @ be destroyed” tang ulih bebali “transformed”; nya mih kebuah maya Manang belian munuh Antu Buyu, jelu tauka utai bukai ti dipansuk Antu nya sigi amat mati dipantap tauka ditimbak Manang, bisi bangkai dipeda, tang Antu ti tama dalam tubuh jelu tauka utai bukai nya tadi, pansut lalu pindah ngagai endur ti bukai lalu bebali “transformed” nyadi asap, api, ai tauka utai bukai. Nya alai, enti sema barang pesaka kita bisi nyelai tauka kena pasuk Antu, anang muai, nunu tauka mechahka barang nya; laban Antu endang enda ulih bunuh. Barang pesaka kita nya amat angus, pechah, tengelam, tang Antu ti tama utai nya tetap agi idup lalu bebali nyadi utai bukai.      “Enti semua bansa Beliun ba Sungai Pasai tu beserakup, tentu ulih kitai ngelaban sida,” ku Tuai Rumah Semop mantaika penemu diri.         “Betul munyi ku dek nya, unggal. Tang kitai ke enda beserakup,” ku Penghulu Nabong nimbal. Iya enda tentu arap, bansa Beliun ulih begempung enggau pangan diri. Nih ba sida ti ba Sungai Sekara aja selalu belaya enggau pangan diri. Ba endur bukai lebih agi. “Pelaba aku tusah kitai deka beserakup enggau sida di menua bukai. Kita tentu bisi ninga rita, bala Beliun di menua bukai mega ambis rari. Tu tanda kitai enda serakup. Sungai Sekara tu mega engka enda ulih tanka kitai. Sekalika kitai deka mati ba tanah kitai tu tauka kitai pindah. Enti kitai pindah, bansa kitai mega enda pupus. Kitai ke pindah ukai reti kitai takut tang ngidupka bansa kitai. Jemah ila kitai bebalas ga…!”             “Kitai ngelaban diatu…!” ku Nyait sambil ngangkatka jari mai bala sida bukai enda pindah ari menua asal sida nya. Ngelama tu iya sigi enda setuju enggau penemu menyadi iya nya. Iya enggai amat ninggalka Sungai Sekara. Sema enti nadai seiku orang enggau iya pan, iya sigi enda nginsit ari tanah iya. Ukai nyamai mungkar menua baru. Kebun buah ti lama udah mansutka asil, sapa ti makai nya ila. Untung nemu beliung enda ngambuh, betuah nemu peredah enda ningkuh mih bala Iban ti ngalahka menua sida nya. Nyait naka penyayau ke semua utai ti udah ditanam jari iya empu. Enda ibuh ga tanah. Ba menua baru ila bisi mih tanah ti sebaka enggau ke ba Sungai sekara. Tang kebun sereta rumah nyau bepungkar baru. Ukai mudah ngaga rumah ke ngemanah ke udah. Ulih ga tang enda asai mih rumah ti udah tembu sereta tegap.             “Tanka tanah buah kitai…!”             “Pindah..!”             “Anang rari!”             “Mati idup telentang tungkap sigi enda ngelekaka Sungai Sekara!”  Mayuh orang nyukung penemu Nyait. Mayuh mega deka nitihka penemu Penghulu Nabong. Panjai seput iya ninga rauh nyawa nembiak iya. Iya agi mikirka jalai ngumbuk bala nembiak iya ninggalka tanah sida di serata menua Sungai Sekara nya.  Sida tu empai nemu pemangah bala Iban, kini?  Aku enda enggau kita mati laban tanah Sungai Sekara tu. Ukai nadai agi tanah ba menua bukai. Besai menua Oya, Mukah enggau Balingian nyin dih. Kapa aku bai kita muai nyawa beambis seput ngetanka menua tu.  Bekerimut mulut Nabong bejaku kediri.             “Kitai semina ulih milih seiti aja. Pindah tauka bansa kitai pupus?” ku Penghulu Nabong mandakka aum sida. Iya enggai bekelikuh panjai. Iya pan enggai ninggalka menua lama sida nya, enti nitihka ati. Tang iya udah bepikir panjai. Manah agi pindah ari ke charut enggau bansa Iban.  “Pemayuh tubuh enggau pengering kitai sigi ukai tipak bansa Iban. Ba penemu aku kitai anang ngelaban sida. Kitai ukai tanding sida..! Ngelaban alah  mih kitai…”                     “Amat enda ulih enti kitai semina ngena pengering tulang aja,” pia ku Nyait jampat nyaut jaku aka iya nya. “Kita anang ngelaban sida ngena duku tang ngena untak. Kitai ngelaban sida ngena runding ti tajam. Kekadang runding kitai mensia lebih tajam ari mata ilang enggau nyabur sida.”   Nyait merening tipa-tiap iku tuai rumah ti ngelingi iya. Iya merening lalu meratika mua orang ti takut enggau mua orang ke berani.  Ke penudi amat lama mata iya enda pulai-pulai ari mua aka iya nya.  Nabong enda memunyi. Iya berunding dalam ati diri baka ni ngelaban munsuh ngena untak ku Nyait nya. Iya mega enda pechayaka Nyait ulih ngenanka menua sida nya. Agi mega iya endang udah lama ninga nama tuai-tuai kayau ti tebilang baka  Orang Kaya Pemancha Dana enggau Mujah “Buah Raya”. Iya mega selalu ninga berita pasal Linggir “Mali Lebu” ti selalu ngayau ngagai Mato-Daro, Igan  enggau Nanga Rajang.             “Nadai kitai ulih ngelaban sida. Manah agi kitai pindah ari Sungai Sekara tu. Nih, menua ke besai-besai agi ga alah laban bala Iban tu, anang ke menua kitai ti mit baka tu. Tambah mega ukai tentu mayuh ga kita di Sungai Sekara tu. Bansa Beliun ti bukai ba Sungai Pasai din, enda tau tentu dikearapka kitai. Sida pan tentu majak mimit-semimit diatu dikayau bansa Iban,” pia ku Nabong nimbal Nyait baru. Bebendar iya ngeluji sereta ngenakutka nembiak iya. Bala tuai rumah bukai enda memunyi agi. Sekeda bansa Beliun endang lama udah nganti penghulu sida ke mai rari nya.                “Amat ga munyi ku penghulu nya,” ku Tuai Rumah Semop. Nadai ku enggau mih. Engka udah diatur petara baka tu. Kita patut ngiga menua baru.”               “Bepuluh-puluh taun kitai udah mendam diau ba Batang Pasai sereta ba Sungai Sekara tu. Tu tanah kitai bansa Beliun. Nama kebuah kitai mudah amat nyerah reta tengkira kitai ngagai munsuh? Aku enda, dih…! Awakka aku mati ba Sungai Sekara tu enda mih aku pindah,” pia ku Nyait nimbal baru. Renjan agi jaku iya. Mata tuai rumah bukai merening iya memagang. Tang seiku nadai ga berani nimbal iya. Sida merening Penghulu Nabong baru. Amat bisi sekeda sepenemu enggau Nyait tang sida enda berani mantah jaku penghulu sida nya.  Pia mega sida arapka penghulu sida nya ulih ngumbuk sereta nendurka ati Nyait. Anang betinggal pangan diri.              “Aku mupuk dua hari agi. Sapa deka enggau aku, tau beradu sereta nyikap diri berengkah ari sehari tu,” pia ku Penghulu Nabong mutuska runding. Asai ati iya enda ulih iya ngumbuk Nyait agi.             “Aku enggau …”             “Aku enggau mih.”             “Aku nitihka dek, penghulu…!”             “Aku pia mih.” Enda ulih tiap agi tubuh bala tuai rumah bukai ke deka nitihka Penghulu Nabong. Semina Nyait aja enda ngangkatka jari. Geram ati iya meda bala tuai rumah bukai nya nitihka Nabong magang.             “Buyan amat kita tu! Awakka aku aja mih mati ba Sungai Sekara tu!” Nyait bediri meradakka nyawa nya. Enda lama udah nya iya pan ningggalka bala bukai lalu pulai ngagai rumah iya empu.             Datai ba hari kedua semua bala Beliun udah sedia magang deka ninggalka Sungai Sekara. Semua reta tengkira baka pinggai mangkuk periuk genuk dibai magang. Tiap-tiap iku tubuh ari ke beumur lima tahun, sida ke indu-indu sereta orang ke tuai bisi utai dinyan magang. Naka ulih diri empu mih. Sebedau mupuk pagi nya Penghulu Nabong enda putus pengarap. Iya agi kasihka adik iya nya. Iya bepikir deka ngumbuk ngena chara alus. Pagi nya tumu iya niki rumah Nyait ti semina kira-kira seratus ela ari rumah iya.             “Aku agi ngumbuk dek sama enggau kitai menyadi pindah, Nyait. Kasih aku meda bala nembiak enggau anak dek bai  dek berambunka nyawa ngenanka Sungai Sekara tu. Nadai guna muai nyawa ngetanka menua tu. Ukai nadai menua bukai endur kitai diau sereta bumai. Kada enda manah agi menua baru kitai ila.”             “Badu dek ngumbuk aku Nabong. Aku enggai nyerah seinchi pan tanah aki ini aku ba Sungai Sekara tu ngagai bansa Iban. Ila sepi bala Iban nya enti sida berani ngerampas tanah bansa kitai ditu!” ku Nyait nyaut aka iya.             “Enti pia, peneka dek mih Nyait. Dek ga enggai nerima penemu aku. Aku enda ga mejal dek. Tang anang besalah aku ila, enti nama-nama utai nyadi ba nembiak enggau anak dek,” ku Nabong. Iya enda ga berani ngumbuk Nyait agi. Engka iya tak bisi mimpi enda diasuh Tugau pindah ari Sungai Sekara tu, ku Nabong nyangka-nyangka dalam ati. Iya mega bisi ngasai dalam ati diri, penemu  menyadi iya nya enda ulih ditendurka agi. Ngelama tu enda iya beleman. Jarang iya mantah penemu Nabong.             “Nembiak enggau bala anak aku enti sida deka nitihka dek, aku enda nagang sida. Tang aku enggau bini aku sigi enda,” ku Nyait nyaut baru.             Nabong nadai jaku agi taja iya agi irau ke pengelikun pengidup Nyait. Enda kala Nyait mantah penemu iya ngelama tu. Berani amat iya nyebut diri deka ngetanka tanah Sungai Sekara ngelaban bansa Iban ti majak datai ngalahka menua Batang Pasai. Sungai Sekara lama-lama ila sigi dirampas bala Iban mih, pia ku ati tudah Nabong. Nya kebuah iya enda pedulika jaku Nyait ti ngumbai iya buyan. Nadai ngawa buyan, asal mih bansa Beliun enda punas lus dikayau bala Iban, ku ati Nabong bejaku kediri baru. Dua hari udah nya mupuk mih  Penghulu Nabong sereta enggau bala nembiak iya ninggalka Sungai Sekara. Taja berat bendar asai kaki nyingkang tang nadai ku enggau mih, ngidupka nyawa enggau bansa. Bala Nabong  mupuk begadai-gadai nuju entigis Sungai Sekara lalu rembus ngagai Batang Oya. Maya tu kelia menua Sungai Oya datai ke entigis endang nadai bansa Iban. Bansa Beliun ke bukai di sebelah Batang Pasai sepeneka ati sida mih. Enti asai ati sida berani ngelaban, enda ibuh pindah ga, ku Nabong mut-mut kediri.                 Tuai Rumah Nyait sereta enggau suku juru iya diau ba sebuah rumah ti besai di tebing Sungai Sekara. Dalam rumah nya bisi sepuluh pintu bilik ti betunga pintu sepiak-sepiak.  Kira seminggu udah Penghulu Nabong ninggalka Sungai Sekara Nyait bisi ninga berita pasal bala Iban ti nyau majak datai-sedatai ba nanga Sungai Sekara. Maya nya bala Iban mayuh datai ari ili. Nyau semak ambis sungai ke mit-mit ti betumbuh ba Sungai Pasai nya ditama bala Iban ke majak begigaka tanah endur bumai. Sida mega deka ngiga menua baru enggau kampung jerung ti ulih endur sida ngasu beburu. Di Sungai Pasai Siong udah mayuh bendar bansa Iban maya nya kelia. Utai ke bendar Iban ke negigaka menua baru alai sida bumai betaun, ukai deka ngayau, ukai deka bebunuh enggau bansa bukai ti udah lama diau dia tang sida deka nguna tanah nya alai sida bumai betaun, ngidupka diri enggau bala anak, tang bansa, Baketan, Seru, Beliun di menau nya ke salah anggap, lalu munuh Iban sebelah langkau umai enggau dalam babas kampung. Nya mih kebuah Iban bebalas lalu datai-sedatai ari menua bukai.          “Ila kita ensepi asai! Beratus-ratus taun, enda nemu pengelama bansa aku udah ngibun Sungai Pasai enggau Sungai Sekara tu nadai utai idup berani ngachau kami ditu. Kita ke nyadi kampar tu deka ngalahka menua kami. Nadai patut kita baka nya. Mut-mut Nyait muchau kediri. (Cherita tu ditusi19Serit Anak Nuing ba Batu 19 Jalai Oya-Sibu, Sungai Pasai, Sibu, 1989)   (Betampung ba Tusun Ke-35  minggu nyin ila) Nya mih pun cherita ti nyelai tang amat nyadi di entigis Pasai Sioang kira-kita jeman Raja Charles Brooke dulu kelia. Nitihka pengingat Serit Anak Nuing, sebedau bansa Iban datai berumpang menua Sungai Pasai tu kelia, menua nya endang agi diuan bansa Beliun.    Pechaya tauka enda, bepanggai ba pemacha empu. Engka bala pemacha bisi utai tanya tauka deka ngirum infomasyen & gambar ti releven ngagai aku tau giga aku ba lumur whtssp tu: 013 8325146  tauka  SMS  0111 401 9115. Kelimpah ari nya, enti bala pemacha bisi tetemuka cherita tauka utai ti nyelai “misteri” di menua kita, pasal Antu tauka Bunsu Petara tauka pasal Tuhan God Almighty, tau mega call aku, puji Tuhan, enti “diizinNya” aku deka datai ba endur kita nya.     Oleh HARRY USUP UMBAR 
See author's posts
